Néese idécanáamité ichàbacawa yái wawàsica,
yáté judíonái ìwacáidacawa àniawa,
yá nacái Jesús íiríacatéwa Jerusalén ìyacàlená néré.
Iyacaté Jerusalén ìyacàlená néeni abéeri úni yàalu manuíri íipidenéeri Betesda hebreo iyú,
idènièrité cinco inùmabàlewa itéesewa mawiénita ovejanái yàalu inùmabàle irí.
Yá nalìcubàacaté nalìawa madécaná wenàiwica cáuláiquéeyéi,
matuíyéi,
éeruíyéi icàwa,
máapinéeyéi nacái iiná.
Macáita nacùaca úni icusúacawa.
Néenialícáináté déecu idénáaminama,
abéeri ángel iricùacatéwa chènuníise,
yá icusúaca yái única.
Iná yátái idàbéerica iricùacawa úni yáaculé,
yáta ichùnìawa uláicái íicha càinácaalíta uláicáica yái idènìa.
Iyacaté nèewi abéeri asìali idènièrité treinta y ocho camuí cáuláicacani.
Iná Jesús iicácaalíté irìacawa,
yáalíacáináté nacái idéca cáuláicacani madécaná camuí,
yá íimacaté irí:
“¿Piwàwa cayábaca pía?”
Yá cáuláiquéeri íimaca irí:
“Nuíwacali,
canácata yáaliéri iricùadaca núa úni yáaculé icusúacaalíwa yái única.
Iná idècunitàacá nuwatàidacawa néré,
yáta áiba idéca iricùacawa nupíchalé.”
Yá Jesús íimaca irí:
“Pimichàa pibàlùacawa.
Peedá pìalubáiwa,
pìipìna.”
Yátaté cayábaca yái asìalica.
Yá yeedáca yàalubáiwa,
yá ìipìnanícaté irìcuté yái èeri judíonái iyamáidacatáicawa.
Néese,
yáté judíonái íiwacanánái íimaca irí yái idéericaté cayábaca uláicái íicha:
“Càmita yéewa pèepunída pìalubáiwa irìcu yái èeri wayamáidacatáicawa.”
Yá íimaca nalí:
“Yái ichùnièrica núa,
yáta cài íimaca nulí:
‘Peedá pìalubáiwa,
yá pìacawa.’ ”
Néese,
yá nasutáca néemìawani:
“¿Cawiná yái ichùulìa peedáca pìalubáiwa pìacaténáwa?”
Quéwa yái asìalica càmita yáalíawa cawinácaalí yái ichùnièricaténi,
idécáináté Jesús yàacawa méetàuculéta náicha níái wenàiwica ìyéeyéicaté néeni.
Néese idénáami,
yáté Jesús yàanàacani Dios icapèe irìculé,
yá íimaca irí:
“Péemìa cayába.
Idéca cayábaca pía.
Siùcade,
yáta pimànica pibáyawanáwa quirínama ipíchaná yàanàaca pía máiníiri yáawanái báawaca wawàsica.”
Yá asìali yàacatéwa judíonái íiwacanánái néré icàlidacaténá nalí,
Jesúscata yái ichùnièricaténi uláicái íicha.